CELEX: E2015P0006
Language: da
Date: 2015-02-16 00:00:00
Title: Sag anlagt den 16. februar 2015 af EFTA-Tilsynsmyndigheden mod Kongeriget Norge (Sag E-6/15)

30.4.2015   
            
            
               DA
            
            
               Den Europæiske Unions Tidende
            
            
               C 143/10
            
         Sag anlagt den 16. februar 2015 af EFTA-Tilsynsmyndigheden mod Kongeriget Norge
   (Sag E-6/15)
   (2015/C 143/11)
   EFTA-Tilsynsmyndigheden, rue Belliard 35, 1040 Bruxelles, Belgien, har ved Xavier Lewis og Clémence Perrin, som befuldmægtigede, den 16. februar 2015 anlagt sag mod Kongeriget Norge ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Det fastslås, at Norge har tilsidesat sine forpligtelser i henhold til artikel 16 i den retsakt, der er omhandlet i punkt 1 i bilag X til aftalen om Det Europæiske Økonomiske Samarbejdsområde (Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked), eller, subsidiært, i henhold til artikel 36 i samme aftale, idet landet har opretholdt § 20, stk. 1, andet afsnit, og § 22, stk. 3, i planlægningsloven sammenholdt med § 9, stk.1-4, og § 11, stk. 1, i bygningsreglementet, hvorved det er fastsat, at byggefirmaer skal indhente en godkendelse fra kommunalbestyrelsen, før arbejderne påbegyndes.
            
         
               2.
            
            
               Kongeriget Norge tilpligtes at betale sagens omkostninger.
            
         
      Retlige og faktiske omstændigheder samt søgsmålsgrunde:
   
   
               —
            
            
               Sagen vedrører det krav, der i norsk ret (§ 20, stk. 1, andet afsnit, og § 22, stk. 3, i planlægningsloven sammenholdt med § 9, stk.1-4, og § 11, stk. 1, i bygningsreglementet) opstilles om, at virksomheder, der ønsker at udføre byggearbejder i Norge, skal godkendes af kommunalbestyrelsen, før arbejderne igangsættes. En sådan godkendelse skal indhentes for hvert enkelt byggeprojekt.
            
         
               —
            
            
               EFTA-Tilsynsmyndigheden har gjort gældende, at et sådant krav har karakter af en restriktion, der ikke kan begrundes under henvisning til artikel 16, stk. 1 og 3, i Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked (»tjenesteydelsesdirektivet«), eller, subsidiært, at denne foranstaltning udgør en hindring for den frie udveksling af tjenesteydelser som omhandlet i artikel 36 i EØS-aftalen, der ikke kan begrundes efter samme aftales artikel 33.
            
         
               —
            
            
               Norge har gjort gældende, at en sådan godkendelsesordning i princippet ikke er i strid med tjenesteydelsesdirektivet, da den kan begrundes under henvisning til direktivets artikel 16, stk. 1 og 3.